Hallituksen esityksen tavoitteena edistää heikossa työmarkkina-asemassa olevien työllistymistä ja lisätä palkkatuen käyttöä erityisesti yrityksissä.
Palkkatukisääntelyä yksinkertaistetaan. Tavoitteena on, että työnantaja pystyisi ennakoimaan nykyistä paremmin, millä ehdoin ja kuinka paljon tukea työllistämiseen voisi saada. Lisäksi tavoitteena on, että myöntö- ja maksatusprosessi olisi aiempaa nopeampi. Näin palkkatuki houkuttelisi työnantajia, erityisesti yrityksiä, palkkaamaan työttömiä työnhakijoita palkkatuella nykyistä enemmän.
Hallitus esittää myös vamman tai sairauden perusteella myönnettävän palkkatuen määrän korottamista 70 prosenttiin (nykyisin 50 %). Ammatillisen osaamisen puutteiden perusteella myönnettävä palkkatuki nousisi 50 prosenttiin riippumatta työttömyyden kestosta (nykyisin 30, 40 tai 50 %). Esimerkiksi nykyään alle vuoden työttömänä olleen ammatillisen osaamisen puutteiden perusteella myönnettävä palkkatuki on 30 prosenttia. Jatkossa se olisi 50 prosenttia. Edellä mainitut tuet ovat kaikkien työnantajien käytettävissä.
Jatkossa palkkatuki voitaisiin myöntää toiselle työnantajalle välittömästi edellisen enimmäiskestoisen palkkatukijakson jälkeen, jos palkkatuen myöntämisen edellytykset täyttyvät.
Kaikki nykyiset 100 prosenttista palkkatukea saavat työnantajat voisivat saada 100 prosenttista tukea jatkossakin. Tukeen tehtäisiin kuitenkin EU:n valtiontukisääntelyn edellyttämät muutokset. Laajaa taloudellista toimintaa harjoittavien järjestöjen palkkatukea rajoitettaisiin jatkossa niin, että ne voisivat saada 100 prosenttista tukea enimmillään 200 000 euroa kolmen verovuoden aikana. Toisaalta muutos tuo uusia järjestöjä 100 prosentin palkkatuen piiriin.
Lisäksi hallitus esittää uutta työllistämistukea, jolla edistetään 55 vuotta täyttäneiden työllistymistä.
Uudistuksen pitkän aikavälin työllisyysvaikutukseksi on arvioitu noin 500–1 000 henkilöä.